Iye yeja pa̱ipi mësarute coecohua'i pa'ito,
yë'ëre du'ru coese'ere cuasajë oima'pë.
Mësarupi iye yeja acohua'i pa'ito mësarute otira'huë,
i̱ohua'i cajeohua'ire oiyepi.
Ja̱je pa'iquëta'are yë'ëpi mësarute iye yeja acohua'ini sahuani soisi do'ire mësarute coeyë,
iye yeja pa̱ipi,
iye yeja acohua'i peo do'ire.
Yë'ë mësarute case'ere cuasajë̱'ë.
‘Necaiquë cato i̱ ëjaëre tëto saisiquë peoji.’
Ja̱je pa'iye sëte yë'ëre pani sa̱ñope yo'osicohua'i me mësarute sa̱ñope yo'oye pa̱ñe'ni cui'ne yo'oja̱'cohua'i a'ë.
Cui'ne yë'ë ye'yayere sehuocaisicohua'i panita'a mësaru ye'yaye sehuoja̱'cohua'i a'ë.
Si'aye ja̱je yo'oja̱'cohua'i a'ë,
yë'ë do'ire cui'ne yë'ëre jëjo daosiquëre huesë do'ire.
Yë'ë dani cama'quë pa'ito ja̱ohua'i do'i peocohua'i patira'huë.
Ja̱je pa'iquëta'are yure cato i̱ohua'i tayo yo'o do'ire ca de'hua ti̱'añe peoyë.
Yë'ëre coequë cato ja'quëreje̱ coeji.
I̱ohua'ique ñajëna,
pa̱i yo'o ti̱'a ma'ñere yë'ë yo'oma'quë pa'ito sa̱ñope yo'o ja̱'ñe peocohua'i patira'huë.
Ja̱je pa'iquëta'are yure cato yë'ë yo'oquëna,
ñahuë.
Ja̱je ñasicohua'ita'a yë'ëre cui'ne ja'quëre coeyë.
Ja̱ do'ire do'i quë'iohua'i pa'iyë.
Iye cato yo'oyë,
i̱ohua'ina cua̱ñeñe toyase'epi ti̱'ajaquë caquë nëina.
Toyase'epi caji:
‘Do'ije̱ peoquëni yë'ëre coeyë.’
Ja̱je pa'iquëta'are Maija'quë quë'ropi pa̱ire co̱caiquëre cui'ne nuñerepa yo'o joyore yë'ë jëjo daoquëpi,
ja̱ëpi yë'ë ayere cacaija̱'quë api.
Mësaruje̱ yë'ë ayere cacaija̱'cohua'i a'ë,
yë'ë ja̱'re co̱ni ai tsoe pa'isicohua'i sëte.
Yë'ëre cuasayere ne hue'soma'pë mësarupi ta̱iñe pa̱jajë caquë iye mësarute cahuë.
Pa̱i tsi'si huë̱'ñapi mësarute eto saoja̱'cohua'i a'ë.
Ja̱je yo'ojë mësarute huani je̱aja'cohua'i a'ë.
Ja̱je yo'ojë Diusuni de'oye necaiyë cuasaja̱'cohua'i a'ë,
huaicohua'ipi.
Iye cato yo'oja̱'cohua'i a'ë,
ti ja'quëre cui'ne yë'ëreje̱ asama'cohua'ipi.
Iye cato mësarute cayë,
i̱ti ti̱'asi maca yë'ë case'ere cuasa ñajaijajë caquë.
Mësaru ja̱'re pa'i do'ire ja̱je caye pa̱huë,
ja̱'a huëo maca.